**Sluga i kraljica – analiza pesme**

„Sluga i kraljica“ prva je i uvodna pesma Tagorove zbirke „Gradinar“. Pesma je napisana u prozi, u formi dijaloga koji se odvija između Sluge i Kraljice. Upravo ova pesma, napisana kao dramski prolog, uvodi nas u navedenu pesničku zbirku i objašnjava njen naslov. Ova pesma u zbirci „Gradinar“ ima istu ulogu kakvu invokacija ima u zapadnjačkim pesmama, poemama ili pesničkim ciklusima. Znajući što je i kakva je zbirka „Gradinar“ lako možemo da razumemo i ovu pesmu.

Motivi sluge i kraljice, predstavljeni već u naslovu, zapravo su simbolički nazivi koji mogu da se tumače na dva načina. Prvi je da oni simbolišu ljubavnika i njegovu voljenu. Na taj način pesnik je sebe – onoga koji voli, nazvao slugom, a svoju voljenu – onu koju želi da služi – kraljicom. Služba kraljici zapravo znači predanu ljubav. Ljubavnik ili „sluga“ učinit će sve da njegovoj voljenoj bude dobro. Jedini uslov koji ima je da ga ona više ne šalje nikamo, nego da ga ostavi pored sebe, kako bi mogao ne samo da izvrši svoju službu, već i da tako uvek bude pored nje.

Drugo tumačenje simbolike Sluge i Kraljice je da oni predstavljaju Pesnika i Poeziju. Poezija je metaforički prikazana kao kraljica kojoj mnogi služe, ali retko tko je predan kao Sluga ovde predstavljen. On je jedan istinski pesnik koji je spreman uložiti svoj život kako bi poeziji primereno služio. Pesniku je dovoljno da boravi u bašti poezije i dotiče samo njene delove. Ne mora da je spozna celu, već onoliko koliko je dovoljno da može dalje svedočiti o njenim lepotama.

Pesma započinje sluginim obraćanjem kraljici. On je zaziva kao pokorni čovek koji kao da nije dostojan milosti one kojoj služi, ali se ipak pouzdaje u nju, pa je zaziva rečima „Sažali se na svog slugu, kraljice!“. Sledeći stih, napisan kao kraljičin odgovor, pojašnjava nam po čemu je ovaj sluga toliko poseban. Time čitaoc postaje svestan da ni ovaj sluga nije samo obični sluga. On okupira našu pažnju i čini nas empatičnim prema njemu. Kraljica mu odvraća: „Svečanost je prošla i sve su me sluge ostavile. Šta ćeš ti tako dockan?“

Upravo vernost i ustrajnost sluge čini ga različitim od ostalih, onih koji su otišli nakon što su izvršili svoju dužnost. Dužnost ovog sluge nikada ne završava, pa kaže kraljici da je upravo sada došao njegov čas, sada kada više nema ni jednog druge sluge oko kraljice. Ovo je njegova prilika da upita kraljicu šta još može da uradi za nju. Ali sluga zapravo ne traži bilo koju dužnost. On već ima na pameti šta želi od kraljice. Upućuju joj zahtev koji je postao najpoznatijih stih ove pesme, jer on sadrži njeno pravo značenje, njenu celokupnu ideju, ali i lepotu. Sluga kaže kraljici: „Učini me gradinarom svog cvetnjaka!“.

Ova prekrasna metafora u čitaocu pobuđuje mnoga pitanja, ali daje i moguće odgovore. Pitamo se ima li ovaj stih ljubavne ili čak seksualne aluzije? Govori li sluga ove reči iz stajališta pesnika ili ljubavnika? Biti gradinar cvetnjaka znači brinuti se o njemu, čuvati ga, činiti što se može da on procveta. Govori li pesnik o ovom vrtu kao o ženi ili kao o poeziji uopšte? Koji god da je tačan odgovor, a verovatno ni jedan nije pogrešan, simbolika ovog stiha je jasna.

Sluga želi da napusti svoj stari posao. Želi da baci „mač i koplje u prašinu“. On više ne želi da se bori, ne želi da osvaja druge zemlje, što je do sada činio, on želi da ostane pored kraljice i bude njen gradinar. Simbolika ovih reči je jaka, bilo da se o kraljici radi kao o njegovoj ljubavi ili kao o poeziji. Pesnik ne želi više osvajati tuđe niti se boriti u dalekim bitkama, samo želi ostati gde jest i raditi za onu koju smatra jedinom vrednom truda.

Posao koji sluga želi da obavlja govori koliko uzvišenom smatra svoju kraljicu. On želi uživati samo u malim djelićima nje. Želi saditi i brinuti se za cveće koje će dodirivati njena stopala, ljubiti njene haljine, jednostavno stajati pored njene postelje. U ovom delu pesme primećujemo motive koji se odnose na telesnost. Primećujemo sitne znakove senzualnosti koje je pesnik odmereno smestio u pesmu. Dovoljno su jasni da uhvatimo njihov značaj, ali opet i dovoljno sputani da ne naruše čaroliju emotivne predanosti, koja je ovde dominantna nad telesnom strasti.

Ipak, motivi poput „stopala“, „podnožja“, „pupoljaka“, „tabana“, „sokova“ doista izražavaju i određenu seksualnost. Ona je potrebna kako bi pesma o ljubavi bila i čulna, kako bi probudila sva osetila čitaoca. Iako je ova telesnost nežna, u njoj ipak vidimo odlike strasti.

Upravo je zbog te iskazane, ali ipak odmerene strasti, poezija Tagora toliko lepa. U njoj je sve odmereno. Nema velikih stilskih figura niti kićenog izraza, a opet, metafore i alegorije čine je veoma poetičnom, simboličnom i pomalo tajnovitom. Pravo značenje pesme nije jasno izraženo, ali nije ni duboko skriveno u njenom izrazu. Ova poezija čitaocu daje dovoljno intrige i materijala za promišljanje, ali odgovori koje tražimo čitajući pesmu nisu nedokučivi.

Misticizam koji prevladava u atmosferi pesme čini je još zanimljivijom, a ipak, čitaoc može i da se poistoveti sa svakih stihom, pogotovo ako je i sam nekada u životu bio zaljubljen ili strastven prema nečemu.